## Εργαστήριο δεξιοτήτων «Τα σχολεία μελετούν τους σεισμούς – Η πλατφόρμα SNAC»

Μέσα από μία μοναδική σύμπραξη μεταξύ του Γεωδυναμικού Ινστιτούτου του Εθνικού Αστεροσκοπείου Αθηνών με την Ελληνογερμανική Aγωγή στηρίζεται το Δίκτυο Σχολικών Σεισμογράφων από το 2015. Στο πλαίσιο του εργαστηρίου δεξιοτήτων «**Τα σχολεία μελετούν τους σεισμούς – Η πλατφόρμα SNAC**» οι μαθητές και εκπαιδευτικοί των σχολικών μονάδων υλοποιούν ερευνητικές δραστηριότητες (projects) που θα βασίζονται στην καταγραφή σεισμικών δονήσεων μέσω χαμηλού κόστους σεισμογράφων και στην ανάλυση τους. Αναπτύσσονται δράσεις όπου η πολυπλοκότητα θα αυξάνεται ανάλογα με τις εκπαιδευτικές ανάγκες των μαθητών και των εκπαιδευτικών τους. Οι δραστηριότητες είναι διαθεματικές και καλύπτουν μεγάλο φάσμα θεματικών περιοχών, γεωμετρικά και μαθηματικά προβλήματα (εύρεση επικέντρου του υπό μελέτη σεισμού), γεωλογικά ζητήματα (διάκριση τεκτονικών και ηφαιστειακών σεισμών, τομογραφία της γης), τεχνολογικές κατασκευές και νόμοι της φυσικής (σχεδιασμός και κατασκευή σεισμογράφου με χρήση εκκρεμούς και νόμων του ηλεκτρομαγνητισμού), ανάπτυξη υπολογιστικής σκέψης και κώδικα (εφαρμογές έγκαιρης προειδοποίησης σε Scratch και Python). Στο πλαίσιο της πρότασης μας προσφέρουμε την πλατφόρμα SNAC, η οποία είναι διαθέσιμη από τον σύνδεσμο: <https://seismolab.gein.noa.gr/> και περιλαμβάνει τον χάρτη με όλους τους τοποθετημένους σεισμογράφους και τις καταγραφές τους, τόσο ιστορικά όσο και σε πραγματικό χρόνο, το Σύστημα Αυτόματων Λύσεων καθώς και το απαραίτητο λογισμικό συνοδευόμενο από αναλυτικές οδηγίες χρήσης σε βίντεο και έντυπη μορφή.

**Το Εκπαιδευτικό Υλικό του εργαστηρίου βρίσκεται εδώ:** [**https://drive.google.com/drive/folders/1fw04t8uw0Y9ADsf0FXexY-y5nau9tjHM**](https://drive.google.com/drive/folders/1fw04t8uw0Y9ADsf0FXexY-y5nau9tjHM)